Skattedirektøren: - Vi har fortsatt ikke oversikt
- Jeg er på vei inn på et møte på jobben nå, sier fungerende skattedirektør Sven Rune Greni til VG Nett ved 20.15-tiden.Skattedirektør Svein Kristensen er på et fly på vei til Madrid for å delta på et møte i sammenslutningen av skatteetatene i Europa tirsdag kveld. Derfor er det direktøren i Skatteetatens rettsavdeling som håndterer sikkerhetsskandalen i Altinn. Til tross for at det har gått flere timer siden sikkerhetstabben skjedde har fortsatt ikke Skatteetaten kontroll på den alvorlige brøleren. - Vi har fortsatt ikke oversikt over det som har skjedd og situasjonen nå. Det ligger i sakens natur at vi ikke har oversikt nå, sier Greni.Skattedirektøren betegner feilen i Altinn-portalen som «svært alvorlig». - Dette er et sikkerhetsbrudd vi tar på største alvor. Vi leter nå med lys og lykte etter årsaken til det som har skjedd og kommer ikke til å gi oss før vi har kommet til bunns i feilen, sier Greni. Han sier Skatteetaten har gjort alt de kunne for å forhindre at slike feil som inntraff tirsdag kan skje. Likevel varsler han nå full gjennomgang av systemene. - Vi vil nå gå gjennom alt og se om vi kan gjøre forbedringer i sikkerheten.- Hvordan kan slike feil oppstå i et slikt system i 2012? - Hadde vi visst det så skulle dette formodentlig ikke ha skjedd, sier han. Tirsdag har Altinn tradisjonen tro slitt med nedetid og generelle problemer med å opprettholde nettsiden. Etter at sikkerhetstabben skjedde tirsdag ettermiddag ble nettsiden umiddelbart tatt ned. - Det er selvsagt helt avgjørende for Altinn og Skatteetaten at vi har brukernes tillit. Altinn er vår viktigste innmeldingskanal for skatteopplysninger. Det er viktig at folk har tillit til dette systemet.- Hva tenker du om fremtiden for Altinn etter dette? - Jeg har ingen kommentar til det nå, sier Greni. Den 36 år gamle Oslo-mannen og hans kone som ble blottlagt på Altinn er tirsdag kveld i dialog med Skatteetaten. - Det er sterkt beklagelig. På vegne av Skatteetaten beklager jeg dette på det sterkeste overfor de som har blitt rammet av feilen. Dette skal ikke skje, sier Greni.Informasjonsdirektør Ove Skåra i Datatilsynet er forsiktig med å betegne lekkasjen som en av de mest en av de mest alvorlige i norsk datahistorie. - Det er foreløpig kun snakk om én manns personopplysninger - riktignok kan det se ut som om disse opplysningene har vært tilgjengelige for alle. Vi skal ikke undervurdere at denne mannen føler seg krenket, men vi skal ikke lenger tilbake i tid enn til desember i fjor før personnummer og inntektstall var tilgjengelig for absolutt alle. - Hva må Altinn gjøre nå for å gjenvinne det folks tillit? - Det norske folk burde ikke basere tilliten på selve hendelsen, men på måten Altinn har reagert på og stengt siden, fortsetter Skåra.- Jeg tror det vil være naivt å tro at feil som dette aldri kommer til å skje igjen, uansett hvilken etat man kommer til. Det er nok ikke siste gang, hverken hos Altinn eller hos andre, sier informasjonsdirektøren. - Hva er det viktigste Altinn må gjøre nå? - De må bruke all sin tid og sine ressurser på å rette opp feilen som forårsaket lekkasjen slik at man kan være mest mulig sikker på at dette ikke skjer igjen. Datatilsynet forventer en avviksmelding der Altinn forklarer hva de har gjort og hva som gikk galt. Da kan vi ta stilling til hvordan vi skal reagere på dette, sier Skåra.
Skatteetaten og Brønnøysundregistrene holder krisemøter tirsdag kveld etter at en skattebetaler ble blottlagt på skatteportalen Altinn.no.